Žitňanská, Jana, poslankyňa NR SR (2022-10-25):
Ďakujem veľmi pekne. Tak ako som úvodnom slove avizovala, by som chcela teraz predniesť pozmeňujúci návrh, ktorý dávame aj spolu s pani poslankyňou Drábikovou. Obsah toho pozmeňujúceho návrhu som už načrtla. Ide o to, aby sa vykonala po šiestich mesiacoch kontrola. Respektíve znovuposúdenie od ukončenia, teda poskytovania celoročnej pobytovej sociálnej službe, aby bolo zrejmé, že či ten rozsah postačuje, a takisto sa zavádza povinnosť k žiadosti žiadateľa doplniť túto žiadosť o čestné prehlásenie deklarujúce zámer ukončiť v priebehu pol roka poskytovanie celoročnej pobytovej sociálnej služby. Peňažný príspevok na osobnú asistenciu sa navrhuje priznať od kalendárneho mesiaca, v ktorom sa má podľa čestného vyhlásenia uskutočniť poskytovanie celoročnej pobytovej služby. Respektíve od reálneho skončenia, ak sa tak stane už v čase pred vydaním rozhodnutia o priznaní, pričom začiatok výplaty príspevku sa viaže na moment ukončenia poskytovania celoročnej pobytovej sociálnej služby. V tejto súvislosti sa navrhuje zaviesť povinnosť pre fyzickú osobu s ťažkým zdravotným postihnutím, aby úradu práce, sociálnych veci a rodiny predložila doklad o tom, kedy bolo ukončené poskytovanie uvedenej sociálnej služby. V prípade, ak nedôjde k ukončeniu poskytovania sociálnej služby, napríklad sa fyzická osoba s ťažkým zdravotným postihnutím rozhodne zotrvať v zariadení, tak úrad práce rozhodne o odňatí peňažného príspevku na osobnú asistenciu. Je to len poistka kvôli tomu, aby naozaj sa nestalo, že bude súbeh poskytovania. Čiže dovoľte, teraz prečítam ten pozmeňujúci návrh poslankýň Národnej rady Slovenskej republiky Jany Žitňanskej, Lucie Drábikovej k návrhu poslankyne Národnej rady Slovenskej republiky Jany Žitňanskej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkov na kompenzáciu ťažko zdravotného postihnutia v znení neskorších predpisov (tlač 1150). 1. V čl. I bode 1 úvodná veta znie: „V § 21 ods. 1 sa na konci pripája táto veta:“ 2. V čl. I body 2 a 3 znejú: „2. V § 21 ods. 6 sa za prvú vetu vkladá nová druhá veta, ktorá znie: „Ak bol rozsah osobnej asistencie určený na základe žiadosti fyzickej osoby s ťažkým zdravotným postihnutím, ktorej súčasťou bolo čestné vyhlásenie podľa § 55 ods. 4 písm. b) piateho bodu, opätovné posúdenie sa prvý raz vykoná po šiestich mesiacoch od ukončenia poskytovania celoročnej pobytovej sociálnej služby.“.“ 3. V § 21 ods. 6 v tretej vete sa slová „lehoty uvedenej v prvej“ nahrádzajú slovami „lehôt uvedených v prvej vete a druhej“. 3. Čl. I sa dopĺňa bodmi 4 až 8, ktoré znejú: „4. V § 22 ods. 8 sa na konci pripája táto veta: „Ak fyzická osoba s ťažkým zdravotným postihnutím podá žiadosť o poskytnutie peňažného príspevku na osobnú asistenciu, ktorej súčasťou je čestné vyhlásenie podľa § 55 ods. 4 písm. b) piateho bodu, peňažný príspevok na osobnú asistenciu sa prizná najskôr od kalendárneho mesiaca, v ktorom sa a) podľa čestného vyhlásenia má ukončiť poskytovanie celoročnej pobytovej sociálnej služby, b) ukončilo poskytovanie celoročnej pobytovej sociálnej služby, ak sa poskytovanie celoročnej pobytovej sociálnej služby ukončilo pred dátumom ukončenia uvedeným v čestnom vyhlásení.“ 5. V § 23 ods. 4 sa písmeno b) dopĺňa tretím bodom, ktorý znie: „3. Ukončenia poskytovania celoročnej pobytovej sociálnej služby uvedenej v čestnom vyhlásení podľa § 55 ods. 4 písm. b) piatom bode, predložiť doklad o ukončení poskytovania tejto služby.'' 6. V § 43 ods. 2 sa na konci pripája táto veta : ,,Peňažný príspevok na osobnú asistenciu sa vypláca najskôr od kalendárneho mesiaca, v ktorom sa ukončilo poskytovanie celoročnej pobytovej sociálnej služby uvedenej v čestnom vyhlásení podľa § 55 ods. 4 písm. b) piatom bode, a ak bol peňažný príspevok na osobnú asistenciu priznaný na základe žiadosti, ktorej súčasťou bolo čestné vyhlásenie podľa § 55 ods. 4 písm. b) piateho bodu.“ 7. V § 45 ods. 2 sa na konci pripája táto veta: „Peňažný príspevok na osobnú asistenciu sa odníme aj vtedy, ak bol peňažný príspevok na osobnú asistenciu priznaný na základe žiadosti, ktorej súčasťou bolo čestné vyhlásenie podľa § 55 ods. 4 písm. b) piateho bodu a po a) fyzická osoba s ťažkým zdravotným postihnutím nesplní povinnosť podľa § 23 ods. 4 písmeno b) tretieho bodu alebo b) poskytovanie celoročnej pobytovej sociálnej služby uvedenej v čestnom vyhlásení podľa § 55 ods. 4 písm. b) piatom bode sa neukončí do šiestich mesiacov od podania žiadosti o priznanie peňažného príspevku na osobnú asistenciu.“ 8. V § 55 ods. 4 sa písmeno b) dopĺňa piatym bodom, ktorý znie: „5. Čestné vyhlásenie fyzickej osoby s ťažkým zdravotným postihnutím, že poskytovanie celoročnej pobytovej sociálnej služby, ktorej je prijímateľom, sa ukončí najneskôr do šiestich mesiacov od podania žiadosti o priznanie peňažného príspevku na osobnú asistenciu." V súvislosti s predloženým pozmeňujúcim návrhom navrhujem, aby sa o bodoch 2, 3 a 4 spoločnej správy hlasovalo samostatne. Ďakujem pekne.